Fizarana 21 alahahady, 11 marsa 2007; lah 3511 hamahana ody ratsy an’i dokotera ndretsa ve? Tsy ho sahin-dramatoa renin’i beza hatao na oviana na oviana izany! Kanefa. Dia ho voageja ao analandolo mandrakizay ve i beza? Ilay hany tokany sy taranany eto an-tany! Mafy ny adin-tsaina nahazo an-dramatoa. Ity no tonga amin’ilay fitenenana hoe handroso maty raibe, hihemotra maty renibe! Tsy sangisangy fa tena ain’olona roa no tsy maintsy safidiany na ny ain’i dokotera ndretsa, na ny ain’i beza. Tsy afaka ny handatsaka ain’olona velively anefa izy. Na dia tsy mitovy lanja amin’ny fitiavany an-janany aza ny fifandraisany amin’i dokotera ndretsa dia tsy misy antony mihitsy ahasahiany hisopatra na hamono azy. Na ireo fahavalony aza tsy ho sahiny hatao an’izany na oviana na oviana, ka mainka fa i dokotera ndretsa? Ilay olona heveriny fa hany mahafantatra ny fahoriana zakainy, ilay mpitondra soa ho an’ny olon-drehetra ao an-tanàna, ilay mpanala tsikelikely ny vesatry ny tahotra an’analandolo! Meloka izy raha sahy hanisy ratsy an’izany olona izany. Tsy nahagaga àry raha naleony nanaiky an’ilay safidy anankiray, dia ny hanome an’ilay omby vositra maika dia maika ange no hilana azy e! Hoy ingahy mpimasy nanamafy eny, tompoko, fantatro izany, saingy hanao araka izay azoko atao aho, hoy ramatoa tandremo anefa, hoy indray ingahy mpimasy, fa tsy maintsy omby avy aminao manokana no ilaina mba hanavotana an-janakao fa tsy fanomezana avy amin’olon-faka akory ka raha mba misy olona tsara sitra-po hanampy ahy ve, tompoko, dia ho lavina? Io omby vositra io no ho solon’ny ain-janakao ka raha olona manana aina tsy mifamatotra amin’ny azy no hanome an’izany dia ho very maina, hoy ihany ingahibe mbola nampitandrina. Kivy indray ramatoa! Tsy maintsy hizaka samirery ny saran’ilay omby vositra izany izy. Ny vola anefa, tsy misy akory eo am-pelatanana. Hanantena fahagagana ve izy mba hahita vola ato anatin’ny fotoana vitsy? Araka ny fahalalany dia te-hanosika azy mba hanaiky an’ilay safidy faharoa ingahy mpimasy. Tsy vonona ny hanaiky an’io na oviana na oviana anefa izy satria tsy ho tantiny ny hohenjehin’ny eritreritra mandrakizay amin’ny fanaovan-dratsy. Tsy nampaninona azy ny nanenjehan’ny olon-drehetra azy noho ny amin’i beza satria nadio ny eritreriny tsy nanao ratsy na tamin’iza na tamin’iza izy, tsy nanao herisetra na tamin’iza na tamin’iza, fa izy no niharan’ny herisetran’ny fiainana sy ny fiaraha-monina. Na dia nanameloka azy aza ny olona dia tsy nanameloka azy ny sainy ka zakany hatrany ny niatrika ny zava- misy. Fa raha mbola ho melohin’ny sainy koa izy, dia asa izay hiafarany! Tsy nihemotra tamin’ny fanapahan-keviny ramatoa hitady omby vositra izy. Mbola manana tanimboly sy tanimbary azo hamidy izy. Raha izay no hany lalan-tokana hanavotany an-janany amim- pahamarinana, tsy hanenjehan’ny eritreriny azy, dia tsy mampaninona! Efa nozarin’ny fiainana sy ny fiaraha-monina hahay hiatrika fahoriana koa izy ka tsy matahotra fahantrana intsony. Ny herim-po rahateo fanary, fa ny zanany kosa izay sombin’ny ainy sy sarobidy loatra aminy, tsy azo hatakalo ny harenan’izao tontolo izao, ka aleo hafoy izay fananana raha izay no hanavotana azy. Aiza anefa no hahitana olona afaka hividy an’ireo fananany ireo ato anatin’ny fotoana fohy? Mbola olana goavana ihany koa izay satria samy mahantra avokoa izao ny olona ao an-tanàna sy ny manodidina rehetra. Aiza no haleha? Hitohy